વિસનગરના બજારોમાં નવી દુકાનો અને નવા શો રૂમ બનતા જાય છે. પરંતુ પાલિકા તંત્રના આશિર્વાદથી પાર્કિંગના નિયમોનુ કોઈ પાલન કરવામાં આવતુ નહી હોવાથી વાહન લઈ ખરીદી કરવા આવનાર ગ્રાહકને જ્યા ત્યા વાહન પાર્ક કરવા મજબુર બનવુ પડે છે. વિસનગરના બજારોમાં આતો રોજીંદી સમસ્યા બની ગઈ છે. ત્રણ દરવાજા ટાવરની અંદર માયા બજારમાં વાહન લઈ ખરીદી કરવા આવનાર અજાણ્યા ગ્રાહકો ત્રણ દરવાજા ટાવર સામેના ફુવારા પાસે વાહન પાર્ક કરે છે. ઘણી વખતતો ચાર થી પાંચ કાર આડી અને ઉભી પાર્ક થયેલી જોવા મળે છે. આવીજ પરિસ્થિતિ બજરંગ ચોકમાં પણ છે. અહી પાર્કિંગ સ્ટેન્ડ નહી હોવા છતા તહેવારમાં ઘરાકીના સમયે વાહનોનો ખડકલો જોવા મળે છે. કાયદો અને વ્યવસ્થાનું પાલન થતુ નહી હોવાથી ઘણી વખતતો પોલીસ સ્ટેશનના દરવાજાની સામે સુધી લાઈનસર વાહનો ગોઠવાઈ જાય છે.